આ ચલકચલાણું ઓલે ઘેર ભાણુંમાં તે જ્યારે ફસાય છે ત્યારે તેને બહાર કાઢવા માટે તેનો વકીલ દોસ્તાર કરણ (વરુણ શર્મા) દર વખતે સંકટ સમયની સાંકળની જેમ ખેંચાઈ આવે છે, પરંતુ કપિલભાઈની વિકેટ ખેરવવા માટે હજી તેની પાછળ તેની મમ્મી, પપ્પા (શરત સક્સેના), ચોથા નંબરના ભાવિ સસરા (મનોજ જોષી), બહેરો ડૉન ટાઇગરભાઈ (અરબાઝ ખાન) અને દર વખતે ખોટા ટાઇમે ટપકતી બટકબોલી કામવાળી ચંપા (જેમી લીવર) પણ છે. આ બધા વચ્ચે સતત ચાલતી સંતાકૂકડીની આડપેદાશ તરીકે હાસ્ય પેદા થતું રહે છે.